НАРЕДБА
за осъществяване на допълнителни образователни дейности в 
общинските детски градини на територията на Община Златоград
(приета с Решение № ………………... на Общински съвет – Златоград)

РАЗДЕЛ I
ОБЩИ РАЗПОРЕДБИ

Чл.1. Тази наредба определя условията и реда за осъществяване на допълнителни образователни дейности /ДОД/ в общинските детски градини, съгласно чл. 68, ал.1 от Закона за предучилищното и училищното образование. 
Чл.2. Допълнителните образователни дейности са вид образователни услуги извън Наредба № 5 от 03.06.2016 година за предучилищното образование. 
Чл. 3. Наредбата има за цел да подпомогне педагогическата и родителската общност като им осигури условия в детските градини за осъществяване на допълнителни образователни дейности. 
Чл. 4. ДОД се осъществяват от: 
1.1. физически лица; 
1.2. юридически лица, регистрирани по Търговския закон и Закона за търговския регистър и регистър на юридическите лица с нестопанска цел; 
1.3. юридически лица с нестопанска цел, регистрирани по реда на Закона за юридическите лица с нестопанска цел и Закона за търговския регистър и регистър на юридическите лица с нестопанска цел, които имат за предмет в устава или учредителния си акт извършването на стопанска дейност при условията на чл. 3, ал. 4 и ал. 5 от Закона за юридическите лица с нестопанска цел. 
Чл. 5. Видовете ДОД се определят с решение на Педагогическия съвет на всяка детска градина на територията на Община Златоград, в началото на учебната година. 

РАЗДЕЛ II
ПРОЦЕДУРА ЗА ИЗБОР НА ИЗПЪЛНИТЕЛ НА ДОД

Чл. 6. Директорът на детската градина организира проучване сред родителите за допълнителните образователни дейности, които желаят да посещават децата им. 
[bookmark: _GoBack]Чл.7. Изпълнителите, които осъществяват ДОД, се избират чрез конкурс. Конкурсите за ДОД се провеждат поотделно за всяка една от дейностите за всяка отделна детска градина на територията на Общината. Конкурсът следва да се проведе до 15 октомври.
Чл. 8. Откриването на процедура по провеждане на конкурса се извършва от директора на съответната детска градина със заповед и трябва да съдържа описание на видовете допълнителни образователни дейности, изискванията и необходимите документи за участие в конкурса, критериите за оценка на офертите, датата и часа на провеждане на конкурса, срока за подаване на документите - начална и крайна дата. В заповедта се посочва и резервна дата за провеждане на конкурса, в случай че няма постъпили заявления за определената ДОД, като срокът за подаване на заявления не може да се удължава с повече от 5 (пет)  работни дни. 
Чл. 9. (1) Въз основа на заповедта конкурсът се обявява на интернет страницата на детската градина, на интернет страницата на Община Златоград и се поставя на видно място на сградата на детската градина в 7-дневен срок преди обявената начална дата за провеждане на конкурса.  
(2) Едновременно с обявлението по ал. 1 се прилагат като файлове и Заявление за участие по образец (Приложение № 1) и Проект на договора, който ще бъде сключен между съответната детска градина и спечелилия конкурса – Приложение № 2. 
Чл. 10. Всеки желаещ да участва в конкурса, следва да попълни и предостави следните документи:  
(1) Заявление за участие, по образец (Приложение № 1); 
(2) Заверено от участника копие на документа за регистрация или единен идентификационен код /ЕИК/, когато участникът е юридическо лице или едноличен търговец, а когато е физическо лице - копие от документ за самоличност. Когато не е посочен ЕИК, участниците са длъжни да представят удостоверение за актуално състояние – оригинал или заверено копие. Участник, който е сдружение с нестопанска цел, следва да представи информация за актуалното състояние на сдружението и заверено копие от устава /устройствения правилник/ на сдружението;
(3) Валидно свидетелство за съдимост на участника в конкурса, респ. на управителите/представляващите ЮЛ или ЮЛНЦ, както и на специалистите, които ще осъществяват ДОД, ако те са повече от един; 
(4) Списък с имената на всички специалисти, които ще осъществяват определената ДОД в съответната детска градина; 
(5) Документи, удостоверяващи професионалната квалификация и/или педагогическата правоспособност на преподавателите за определената ДОД, ако за съответната дейност се изискват такива - дипломи, удостоверения, сертификати, лиценз и др.;
(6) Документи, удостоверяващи професионалния опит на преподавателите, които ще осъществяват определената ДОД в съответната детска градина - копия на трудова книжка и др.; 
(7) Програма за обучение на децата за ДОД за съответната учебна година, съобразно възрастта им, график за нейното изпълнение; 
(8) Оферта с индивидуална цена на ДОД за едно дете.
Чл. 11. Документите за участие в конкурса се поставят в непрозрачен плик, който се входира в съответната детска градина, като върху него следва да бъде изписано наименованието/името на кандидата и определената допълнителна образователна дейност, за която се участва. При подаването на плика се поставя входящ номер.

РАЗДЕЛ III
КРИТЕРИИ ЗА ИЗБОР НА ОФЕРТИТЕ

Чл. 12. Начин на провеждане на конкурса: 
(1) Конкурсът се провежда по документи от Комисия, определена със заповед на директора на детската градина. 
(2) В комисията участват педагогически специалисти от съответната детската градина, представител на финансиращия орган, представител на Общински съвет и представител от Обществения съвет към съответната детска градина. 
(3) Комисията може да заседава и да приеме решения, ако присъстват 2/3 от всички членове. В случай, че не е налице необходимият кворум, заседанието се отлага за същите час и място на следващия работен ден, а ако той е неприсъствен - за първия присъствен ден, за което се изготвя протокол. 
(4) Комисията приема решения с обикновено мнозинство от присъстващите с явно гласуване.  
Чл. 13. При отваряне на пликовете имат право да присъстват всички кандидати за съответната ДОД или упълномощени от тях лица. Останалата част от работата на комисията протича в закрити заседания.
 Чл. 14. (1) Конкурсът се провежда и при постъпило едно заявление за участие. В този случай Комисията извършва проверка на заявлението и приложените към него документи без да извършва оценка по обявените критерии. 
(2) Ако за участие в конкурса няма постъпили заявления за определената ДОД, Комисията се събира за провеждане на конкурса на втората дата, посочена в заповедта за обявяване на конкурса.  
(3) Ако за участие в конкурса няма подадени заявления и за втората дата за провеждането му, конкурсът се прекратява със заповед на директора на детската градина. 
(4) В случай че към заявлението за участие в конкурса липсват някои от изискуемите документи, Комисията може да предостави срок на участника, в който да представи липсващите документи. Ако в този срок липсващите документи не бъдат предоставени, Комисията не допуска кандидата до участие в конкурса.  
(5) Контролът по изпълнение на заповедта се осъществява от директора на детската градина.

РАЗДЕЛ IV
КРИТЕРИИ ЗА ИЗБОР НА ОФЕРТИТЕ

Чл. 15. Критерии за оценка на офертите: 
(1) Степен на квалификация на преподавателя/ите 
Показатели: 
(а) за степен бакалавър  -  3 т.;
(б) за степен магистър  -  5 т.;
(в) за наличие на допълнителна професионална квалификация в областта определената ДОД /напр. професионално-квалификационна степен, специализирани курсове и обучения, специализации, следдипломни квалификации и др./ - 7 т.;
При повече от един преподавател крайният брой точки се формира като средноаритметична стойност, като сборът от общия брой точки на предложените преподаватели се разделя на броя предложени преподаватели. 
(2) Професионален опит на преподавателите, които ще осъществяват определената ДОД
Показатели: 
(а) до 3 години – 3 т.; 
(б) от 3 години до 7  години – 5 т.; 
(в) над 7 години  - 7 т.;
При повече от един преподавател крайният брой точки се формира като средноаритметична стойност, като сборът от общия брой точки на предложените преподаватели се разделя на броя предложени преподаватели. 
(3) Програма за обучение на децата.
(а) програма за обучение на децата, която в непълна степен надгражда определени компетентности и/или заложби по образователни направления – 2 т.;
(б) програма за обучение на децата, която в пълна степен надгражда определени компетентности и/или заложби по образователни направления – 5 т.;
(4) Ресурсно обезпечаване на определената ДОД. 
Показатели:
(а) осигурени учебни помагала за съответната възраст, които са за сметка на кандидата – 5 т.; 
(б) материално-техническо обезпечаване на обучението, което е за сметка на кандидата – 5 т.;
(5) Цена на определената ДОД за обучение за едно занятие според възрастта на детето - максимален възможен брой точки – 10 т.;  
(а) Най-ниска предложена цена – 10 т.;
(б) Всяка следваща цена получава с две точки по малко;
Чл. 16. (1) Работата на Комисията приключва в едноседмичен срок след изтичане на срока за подаване на заявленията за участие в конкурса.  
(2) Комисията класира кандидатите по низходящ ред, съгласно получения от тях резултат. 
(3) За проведения конкурс Комисията съставя протокол, който съдържа окончателния резултат на всички кандидати.  
(4) Протоколът по ал. 3, заедно с цялата събрана в хода на конкурсната процедура документация, се представя на директора на детската градина. 
(5) Всеки участник има право да получи копие от протокола на комисията при спазване на Общия регламент относно защита на личните данни.  
Чл. 17. (1) В срок от три работни дни от получаване на протокола, директорът на детската градина издава заповед за определяне на спечелилия конкурса кандидат. В заповедта се изписват по реда на класирането всички кандидати и съответно техния брой точки, като се посочват и недопуснатите кандидати. Заповедта се връчва лично срещу подпис или с препоръчано писмо с обратна разписка на всички участници.  
(2) Заповедта подлежи на обжалване в 14-дневен срок. След изтичане срокът за обжалване, директорът сключва договор със спечелилия конкурса участник. 
(3) Заповедта на директора за класиране на всички участници в конкурса се поставя на видно място на входа на детската градина. 

РАЗДЕЛ IV
СКЛЮЧВАНЕ НА ДОГОВОР И РЕАЛИЗИРАНЕ НА ПРИХОДИТЕ ОТ ДОД
 
Чл. 18. (1) Със спечелилия кандидат се сключва договор в тридневен срок след изтичане срока за обжалване на заповедта на директора на детската градина, съгласно Приложение № 2. Договорът се сключва между директора на детската градина и спечелилия конкурса участник. 

Чл.19. (1) ДОД, които не са дейност на детската градина, са образователни услуги извън Държавните образователни стандарти /ДОС/ и се организират само за деца, които посещават детската градина.
(2) Допълнителните образователни дейности  се провеждат извън времето за задължителните педагогически ситуации и извън времето за почивка на децата.
Чл.20. (1) Родителите, желаещи детето им да посещава определена ДОД, подават Декларация за информирано съгласие за условията за участие на детето в групата.
(2) ДОД се осъществяват индивидуално или групово в зависимост от спецификата на провежданите дейности.
(3) В зависимост от подадените заявления, директорът изготвя график за работа с децата. Графикът се утвърждава със заповед на директора.
(4) Броят на децата при груповите дейности се определя от директора на детската градина, след съгласуване с Педагогическият съвет, в съответствие с държавния образователен стандарт за финансирането на институциите и с държавния образователен стандарт за физическата среда и информационното и библиотечното осигуряване на детските градини, училища и Център за подкрепа и личностно развитие.
(5) При провеждане на ДОД, децата, записани в тях, се извеждат от групите и след приключване на допълнителните дейности се връщат като се предават лично на учителя от съответната група в детската градина.
(6) Преподавателите на ДОД се задължават да осъществяват непрекъснат надзор над децата, до връщането им обратно в групите. Те носят отговорност за живота и здравето на децата по време на провеждане на допълните образователни дейности в детската градина.

Чл.21. Групите за допълнителни дейности се регистрират в съответния раздел на Списък - образец № 2 в НЕИСПУО за организация на дейността на детската градина.

Чл.22. (1) Родителите/настойниците на деца, включени в допълнителните образователни дейности, заплащат ежемесечна такса за ползването на услугата.  
(2) Размерът на таксата е съгласно офертата на избрания Изпълнител. 
(3) Таксите се заплащат ежемесечно лично от родителите на Изпълнителя на ДОД, по банкова сметка или в брой. За заплатената такса Изпълнителят издава документ, удостоверяващ извършеното плащане. Таксата се изчислява за съответната дейност за конкретния календарен месец.
Чл.23. Учителите на групите в детската градина нямат право да събират пари за заплащането на допълнителни образователни дейности или да извършват услуги на родителите.
Чл.24. (1) Изпълнителите, осъществяващи ДОД в детските градини, ежемесечно представят на директорите на детските градини списък на децата с отразено присъствие /отсъствие/ и дължими суми.                                                                                                                                                                 
(2) Детските градини, които не прилагат системата на делегиран бюджет, представят получения списък с отразено присъствие /отсъствие/ и дължимите суми до кмета на Община Златоград.  
Чл. 25. (1) Изпълнителят заплаща 15 % (петнадесет) от събраните месечни такси от  допълнителната дейност на детската градина. При детските градини, които не са на делегиран бюджет Изпълнителят превежда сумата по банкова сметка на Общината. 
Чл. 26. Сумите по чл. 25 се превеждат от Изпълнителя по банковата сметка на детската градина, респ. на Общината, до 15то число на месеца, следващ месеца, в който е предоставена услугата. 
Чл. 27. Всяко тримесечие директорите на детските градини, предоставят информация за постъпилите суми по чл. 25 заедно с приложени справки за присъствия на децата за съответния период, на кмета на Община Златоград. 
 
Чл. 28. Събраните суми от Изпълнителите, предоставящи ДОД, се разходват по решение на Комисия, назначена със заповед на директора. Комисията се състои най-малко от трима членове, като задължително се включва представител от Обществения съвет към детската градина. За решенията на комисията се изготвя Протокол, който се представя за информация и на Кмета на Община Златоград. 

РАЗДЕЛ V
ПРЕХОДНИ И ЗАКЛЮЧИТЕЛНИ РАЗПОРЕДБИ

§ 1. Наредба за осъществяване на допълнителни образователни дейности в общинските детски градини на територията на Община Златоград се приема на основание чл. 21, ал. 2, във връзка с чл.21, ал.1, т. 23 от Закона за местното самоуправление и местната администрация и във връзка с чл. 68, ал.1 от Закона за предучилищното и училищното образование и на основание чл.  76, ал. 3 от АПК.

§ 2. Наредбата е приета с Решение № ………….от ………на Общински съвет Златоград и влиза в сила от………………….
§ 3. Контрол по изпълнение на настоящата Наредба се осъществява от кмета на Община Златоград или упълномощени от него лица.
